- Det er bagsiden ved selvbetjening. Vi ønsker en udbredt digitalisering af samfundet, som gør alting nemmere. Men en sag som denne her viser, at der er en risiko ved det, siger Henrik Larsen, der er chef for it-sikkerhedsvirksomheden DKCERT, om en sag fra Nordsjælland, hvor en mand misbrugte sin kones Nem ID-kort.

Parret flyttede fra hinanden sidste år efter 12 års ægteskab. Den 51-årige mand har altid sørget for parrets økonomi og havde derfor sin 40-årige kones Nem ID-kort og hendes kode.

Det udnyttede han i maj, hvor han ved hjælp af sit eget og kvindens nøglekort anmodede om en skilsmisse på internettet, fortæller Nordsjællands Politi til Frederiksborg Amts Avis.

Ikke første tilfælde

Med få klik meddelte han samtidig, at hans hustru, der er fra Thailand, frasagde sig hustrubidrag, at hun overdrog ham parrets andelsbolig til en værdi af 900.000 kroner og fraskrev sig muligheden for permanent opholdstilladelse i Danmark, som hun ellers havde søgt om kort forinden.

It-sikkerhedsekspert Henrik Larsen er overbevist om, at dette ikke er det første tilfælde af sin art. Hvor nogen i tillid har ladet andre håndtere deres nøglekort.

For eksempel er der garanteret nogle ældre, der lader deres voksne børn håndtere deres netbank og alt det andet, der i dag er digitaliseret i en grad, så ikke alle kan følge med.

- Der er jo en risiko for, at sådan noget her kan ske. Selvbetjening bliver mere og mere udbredt i det offentlige, så hvis ikke den enkelte er omhyggelig med at beskytte sine oplysninger, så er der en risiko for, at det kan misbruges, siger Henrik Larsen fra DKCERT og understreger, at...:

- Det er en kriminel handling. Ikke en systemfejl.

En digital underskrift

Generelt er Nem ID-systemet meget sikkert, mener Rasmus Theede, der er formand for Rådet for Digital Sikkerhed.

Ifølge ham baserer sikkerheden sig på to faktorer: Noget man har, altså nøglekortet, og noget, man ved, altså en kode.

- Anbefalingen er jo, at man holder sit Nem ID personligt. Vi kan virkelig meget med vores Nem ID i dag, men man skal ikke se det som et dankort, man lige kan låne til hustruen. Det er jo en digital underskrift, du kan lave med kortet. Jeg har fuld tillid til min kone, men hun kender ikke mit password, siger Rasmus Theede.

Groft dokumentfalsk og bedrageri

Alternativet vil være et sikkerhedssystem med såkaldt "biometri". Det vil sige fingeraftryk, iris-skanning og lignende. Men det vil ifølge Rasmus Theede blive så besværligt at have med at gøre, at det vil være umuligt at håndtere i virkeligheden.

- Lige meget, hvad man gør, så er sikkerheden ikke stærkere end den bruger, der sidder i den anden ende, siger han med henvisning til kvinden, der tillidsfuldt lod sin mand håndtere hendes nøglekort.

Manden underrettede ikke sin kone, nu eks-kone, om det, han havde gjort. Det gik først op for hende i sidste uge.

Manden er sigtet for groft dokumentfalsk og groft bedrageri. Han har delvist erkendt.